જો કે એક વાત કબુલવી પડશે, કે જેમ હું સુકેતુથી કોઈ દિવસ પ્રભાવિત નથી થયો, એમ નવાઈની વાત એ છે કે મારે ઘરે દિવસે-દિવસે આંખ સમક્ષ દેખાય એમ સમૃદ્ધિ વધતી હોવા છતાં સુકેતુ મારાથી કોઈ દિવસ પ્રભાવિત થયો હોય એવું મને લાગ્યું નથી. અને એટલે જ તો એ યાદ રહી ગયો છેને! બાકી એક મધ્યમવર્ગિયના ફ્લેટની આસપાસ તો બીજા કેટલાયે મધ્યમવર્ગિય ફ્લૅટ હોય. સિતારો ચડતો જુએ ત્યાં બિચારા મસ્કાપાલિશ કરીને પણ સંબંધ વધારવા આતુર. રસની ગંધ આવી નથી ને મધમાખીઓ દોડી નથી! જો કે આમ કહીને મારો આશય મારા બીજા જુના પડોશીઓને નીચા દેખાડવાનો હરગિજ નથી. કેમ કે એમની જગ્યાએ હું હોઉં તો હું પણ એમ જ કરું!